<classify> CHAMA cha Demokrasia na Maendeleo Chadema kimeahidi kuandaa Ilani bora ya Uchaguzi 2020-2025, itakayotoa kipaumbele na kuwanusuru wakulima, hasa wadogo na watanzania wote kutoka katika lindi la umasikini.Akizungumza na waandishi wa habari juzi mjini Iringa, Mwenyekiti wa Chadema wa Kanda ya Nyasa inayojumuisha mikoa ya Iringa, Mbeya, Songwe, Njombe na Rukwa, Mchungaji Peter Msigwa alisema chama chao kinakusudia kufanya mageuzi makubwa ya kilimo, endapo kitachaguliwa kuongoza serikali.Tunakusudia kuongoza serikali itakayofanya mageuzi makubwa katika sekta ya kilimo kwa kuchochea na kufungua fursa kubwa za masoko ya ndani na nje ya nchi ya mazao ya kilimo na mifugo, alisema.Mchungaji Msigwa ambaye pia ni Mbunge wa Jimbo la Iringa Mjini, alisema kwa kupitia Ilani hiyo wanakusudia kuongoza serikali endapo watachaguliwa, itakayoimarisha taasisi za kifedha na kuzijengea mazingira mazuri ya kuelekeza uwekezaji wa fedha kwenye kilimo.Tutatengeneza mazingira mazuri sawa na ambavyo mikopo na mitaji mikubwa imekuwa ikielekezwa kwenye biashara na sekta nyingine ili sekta hii ya kilimo iliyoajiri watanzania wengi iwe na tija, alisema.Alisema Chadema inakusudia kurasimisha mashamba na mali za wakulima ili kuwawezesha wakulima wakubwa na wadogo, waweze kukopesheka na kupata mitaji kwa haraka na kwa urahisi ili waweze kutanua wigo na kuongeza uzalishaji wa mazao ya chakula na biashara.Mchungaji Msigwa alisema serikali yao itatenga na kuidhinisha bajeti kubwa kwa ajili ya kugharamia sekta ya kilimo, kwa kutenga fedha nyingi kwa ajili ya mbolea na pembejeo zote za kilimo ili zimfikie mkulima kwa wakati na kwa unafuu mkubwa. Kuhusu vyama vya ushirika na umuhimu wake kwa sekta hiyo, Msigwa alisema wataimarisha vyama vya ushirika vilivyokufa kwa kuviwezesha kuwa msaada wa kweli kwa wakulima wa kawaida.Lakini pia tutaimarisha viwanda vngi vya kuchakata mazao ya kilimo, mifugo na uvuvi vijijini ili kuongeza thamani ya mazao hayo na hatimaye kumuongezea mkulima kipato kitakachomkwamua kutoka kwenye umasikini, alisema.Akizungumzia miundombinu ya barabara zinazolalamikiwa na wakulima kuwa kero katika shughuli zao za kilimo na biashara ya mazao yao, alisema watajenga na kuboresha miundombinu ya barabara za vijijini.Alisema hatua hiyo itawawezesha wakulima kupata pembejeo kwa urahisi na kusafirisha mazao yao moja kwa moja kutoka vijijini mwao hadi kwenye masoko ya mazao yaliyopo katika miji mikubwa nchini. Msigwa alizitaja sekta zingine zitakazopewa kipaumbele na chama chao kuwa ni afya, maji na elimu.  <topic>: KITAIFA 